SAOPĆENJE ZA JAVNOST

Poštovani građani, imam obavezu i dužnost da vas obavijestim o novonastaloj situaciji oko donošenja novog Pravilnika o registraciji vozila i izmjenama koje je isti predvidio. Napominjem da je pravilnik još uvijek aplikativno neprimjenjiv u potpunosti, međutim naš Odsjek za administraciju je dužan da se pridržava novog pravilnika u dijelu u kojem je to moguće, a prije svega koji se odnosi na ukidanje mjera donesenih povodom situacije oko Covida-19.

S obzirom na navedeno, obavještavamo građane BPK-a Goražde da je sa danom 01.09.2022. godine stupio na snagu novi Pravilnik o registraciji vozila (“Sl. glasnik BiH”, br. 53/22). Shodno navedenom, sve odredbe ranijeg Pravilnika se stavljaju van snage, pa tako i odredba o mogućnosti produženja važnosti registracije bez obzira na protek roka preko 30 dana, a što je bilo omogućeno građanima zbog proglašenja stanja prirodne ili druge nesreće na teritoriji BiH, odnosno Covida-19.

Ovim putem obavještavamo građane BPK-a Goražde da su po članu 14. stav (7) novog Pravilnika, ukoliko ne podnesu zahtjev za produženje registracije u roku od 30 dana od dana isteka važenja registracije vozila, dužni u roku od 8 dana vratiti registarske tablice nadležnom organu, te se ovo ima smatrati javnim obavještenjem.

Ovo se odnosi i na ona lica koja su bila oslobođena vraćanja tablica i odjave vozila nakon što im je važnost registracije vozila istekla preko 30 dana, a koja to isto nisu učinili u periodu od 16.03.2020. godine do današnjeg dana.

Ukoliko građani ne budu postupili po navedenim odredbama podliježu prekršajnim sankcijama po članu 236. stav (1) tačka 29) Zakona o osnovama sigurnosti saobraćaja na putevima u BiH („Službeni glasnik BiH”, broj: 6/06, 75/06, 44/07, 84/09, 48/10, 18/13, 08/17, 89/17 i 9/18) kojim se predviđaju novčane kazne u rasponu od 50,00 do 250,00 KM, te bi zamolili građane da to učine na ovaj način kako bi izbjegli izlaganje dodatnim troškovima u smislu plaćanja novčanih kazni i neugodnosti oko istih.